《侠少行》
宋代·冯山

山东自古多才雄，辍耕陇上羞为农。乡兵名在万选中，一日声价闻天聪。

十石弩力三石弓，殿前野战如飘风。白锦战袍腰勒红，诏容走马出阊阖，都人仰看如飞鸿。

归来意气人谁及，道逢刺史犹长揖。邯郸白日袖剑行，振武青楼乘醉入。

传闻留后收兰州，姓名御笔亲点抽。府金百镒轻一掷，且向塞外随遨游。

自此锄犁变任侠，夜事椎埋昼驰猎。有田无人耕，有子不养家，田间父老长咨嗟。

作者简介：宋普州安岳人，字允南。初名献能。时称鸿硕先生。嘉祐二年进士。熙宁末，为秘书丞、通判梓州。邓绾荐为台官，不就，退居二十年。后范祖禹荐于朝，官终祠部郎中。有《春秋通解》、《冯安岳集》。